धर्मराज युधिष्ठिर ने श्रीकृष्ण से पूछा कि यह जरासन्ध कौन है? इसे इतनी शक्ति और पराक्रम कहाँ से प्राप्त हुआ? भगवान श्रीकृष्ण ने कहा- कुछ समय पहले मगध देश में बृहद्रथ नाम का राजा राज्य करता था। उसने काशिराज की दो सुन्दर कन्याओं से विवाह किया, परन्तु काफी समय होने के उपरांत भी उसे पुत्र-रत्न की प्राप्ति नहीं हुई। एक दिन राजा बृहद्रथ ने सुना कि गौतम कक्षीवान् के पुत्र महात्मा चण्डकौशिक तपस्या से उपराम होकर इधर आये हैं और वे एक वृक्ष के नीचे ठहरे हुए हैं। राजा अपनी दोनों रानियों के साथ उनके पास गये और कहा कि मैं संतानहीन हूँ। मुझ पर कृपा करो। महर्षि ने एक आम का फल अभिमंत्रित कर राजा को दे दिया। राजा ने महल पहुँचकर वह फल अपनी दोनों रानियों को दे दिया। उन्होंने उस फल के दो टुकड़े कर आधा-आधा खा लिया।